Մահսէրէճեանի հայկական ծագումին մասին քիչ տուեալներ հրապարակուած են, աւելի շատ են անոր մասնագիտութեան մասին տեղեկութիւնները, որով ալ հայազգի այս մասնագէտը հետաքրքրած է մարզական աշխարհի հետեւորդները: Ծնած է Պրազիլի ամենէն մեծ քաղաքը՝ Սան Փաուլօ, ուր նաեւ հայկական մեծ համայնք մը կայ: Իր մօր անունը Արաքսի է, իսկ հայրը՝ Ժիրայր Մահսէրէճեան, Պրազիլի ՍԱՄԱ հայկական ֆութպոլի ակումբին նախագահն է, եւ ակնյայտ է, որ ֆութպոլի հանդէպ սէրը ընտանեկան ծագում ունի: Իբրեւ բնաբոյժ Ֆապիօ Մահսէրէճեան իր մասնագիտական գործունէութեան սկսած է քսան տարի առաջ՝ Պրազիլիոյ ֆութպոլի զանազան ակումբներու մէջ: Մինչեւ Պրազիլի հաւաքական հրաւիրուիլը՝ Ֆապիօ Մահսէրէճեան հրապարակած է աշխատանքներ մարզական բնաբուժութեան մասին, ուսումնասիրութիւններ՝ ֆիզիքական պատրաստուածութեան մասին, որոնք հիմնուած եղած են իր համալսարանական կրթութեան եւ փորձառութեան վրայ: Պրազիլի ֆութպոլի ազգային հաւաքական հրաւիրուած է 2010 թուականին՝ հաւաքականի գլխաւոր մարզիչ Մանօ Մենեսեզի օրով: Ֆապիոյին համար, բնականաբար մեծ պատասխանատուութիւն էր աշխատիլ այնպիսի հաւաքականի մը կազմին մէջ, որ նկատուած է ֆութպոլի պատմութեան ամենէն արդիւնաւէտութիւն ցուցաբերող հաւաքականը՝ հինգ անգամ դառնալով աշխարհի ախոյեան: Բացի այդ, միակ հաւաքականն է, որ մասնակցած է աշխարհի բո-լոր ախոյենութիւններուն։ Transfermarkt համաշխարհային ֆութպոլային կանխատեսումներուն, վերլուծութիւններուն եւ լուրերու հարթակին հաշուարկներով՝ 2018 թուականի ֆութպոլի աշխարհի ախոյենութեան եզրափակիչ մրցաշարքի մասնակիցներէն ամենէն թանկագինը Պրազիլի հաւաքականի կազմն է: